abolicie voer janne de passano ende zyne dienere
philips bider gracien godts eertshertoghe van oistrijke hertoge
van bourgoignen van lotharingen van brabant van stier van karentien
van crain van limburg van luxemburg ende van gelre greve
van vlaenderen van habspurg van thirol van firette van kieburg
van artois van bourgoignen palatyn van henegouwe
van hollant van zeelant van namen ende van zuytphen
mercgreve des heylichs roemschen rycs ende van borgauw
lantgrave in elsaten heer van vrieslant van oxter
windeschemq van portenauw van salins ende van mechelen
allen den ghenen die dese onse letren selen sien saluyt
alsoe ons van wegen jans de passano coopman vander
natien van genues residerende tegewoirdelic in onser stad
van brugge te kennen gegeven es geweest hoe dat
inden jaere vyfthienhondert lestleden een geheeten
jan ofte ten versuecke vanden voirs. suppliant ende
van loys de ligno dienere desselfs hadde betalingen
gedaen eenen geheeten jan adriaenss vander sommen
van vierentwintich ponden grooten onser munten van vlaenderen
die de selve suppliant hem schuldich was ter sacken van sekere
comenscapen van meeden ende dat zekeren tyt daer
nae geleden een geheeten gielles van roye executeeur
te kennen gaf onsen procureur generael in brabant dat die
voirs. betalinge vanden voirs. xxv ponden groten
hadde gedaen geweest in ende met lichten gelde contrarie
onser ordinancie op stuck vander munten gemaect by middele
vanden welcken onse procureur hadde den voirs. suppliant te
rechte betrocken voer onse lieve ende getrauwe die cancellier
ende andere lude van onsen raide in brabant ende aldaer
tegen den selven suppliant geconcludeert soe hem dat goetdochte
ende werd aldaer tusschen partyen soe verre geprocedeert
nae dien dat van wegen des voirs. suppliant te kennen gegeuen
hadde geweest als dat hy nyet en wiste vander voirs.
betalingen inder manieren die onse voirs. procureur die
proponeerde ennichssins gedaen te syne ende oft die
geschiet waere inder manieren voirs. dat zoude
gedaen zyn sonder syne wete danck ende wille
contenderende om die ende ander redenen ende middelen ten
eynde van absolutien naden welcken die voors. partyen
contrarie ende in enquesten om welcken appointementen te
voldoene onse voirs. procureur hadde doen hoiren den voirs.
giellis van roye denunciateur ende janne adriaenss. die welcke
de voirs. suppliant om te bewyssene zyne onnoeselheyt ende
ignorancie in desen hadde doen wederleggen ende hoewel
die selve suppliant ende zyn voirs. dienere nyet en meynden
hier inne tegen ons yet mesdaen oft gebruyct te hebbene
desen nyet tegenstaende soe beducht hem nochtans de voirs.
suppliant datmen hem opte depositie vanden voirs. getuygen oft
anderssins soude willen straffen ende punieren als infracteur
van onser voirs. ordinancien ende daer toe inde penen daer inne
begrepen dwelc op dat soe gebuerde comen soude tot grooter
schanden scaden ende ongenuchten vanden selven suppliant het en waere
dat wy hem hier op onse gratie verleenen wilden soe hy seght
daeromme gemerct de redenen voerscr. hy ons oitmoedelic heeft
gebeden. doen te weten dat wy die saken voirscr.
overgemerct ende gehadt davys van onsen stadhoudere generrael
den greve van nassouw ende oic vanden luden van onsen
grooten raede geneycht wesende ter oitmoediger beden
vanden voirs. suppliant willende den selven in dit stuck gracie
ende genade prefereren voer rigeur van rechte hebben in
gevalle als boven. af ende te nyente doende tvoirs. proces
mit des dair aen cleven mach quytgeschonden geremitteert
vergheven ende geabolieert ende uuyt onser rechter
scelden quyte remiteren vergeven ende abolieren by desen onsen
jegewoordegen brieve allet ghene daer inne de voirs. suppliant
ende loys zyn dienere biden voirs. processe belast ende geaccuseert
hebben geweest oft souden moigen wordden mitgaders alle
peynen ende boete criminele ende civile daer hy oft de selve
loys uuyt saken van dien mit des daer aen cleeft tegen ons
ende justicie mesdaen oft mesbruyct mogen hebben den selven
suppliant ende zyne dienere stellende ende restitueren tot haerer
goeder famen ende namen ende tot allen hueren goeden nyet
verbuert noch geconfisqueert wesende in dien zy enige
hebben in alle der formen ende normen als zy waeren
aleer ende voerden beghinsel vanden voirs. processe
imponerende onsen voirs. procureur in desen scilencie ende
eewich geswych ontbieden daer omme ende
bevelen onsen drossete van brabant meyer van loeven
amman van bruessel schoutheten van antwerpen
ende vanden bossche ende allen anderen onsen ende der
smaelre heren dieneren officieren justicieren ende ondersaten
ons voirs. lants van brabant dien dat enichssins aengaen
mach dat zy ende een yegelic van hen den voirs.
suppliant ende loys zynde dienere van desselve onser gracien
quytsceldinghen remissie ende abolicie ende van al den
inhouden van dien inder manieren als voirs. es rastelic
ende vredelic doen ende laten genyeten useren ende gebruycken
sonder hen te doene oft te laten geschieden ennigen
hynder stoet oft belet ter contrarien het zy aen lyve
oft goeden in enniger manieren. want onser beliefte
sulcke es ende des torconden hebben wy onsen
segel hier aen doen hangen gegeven in onser stad
van bruessel den xxixen dach van meerte
int jaer ons heer duysent vyfhondert ende twee
voer paesschen aldus ondergescreven opt plycke
by mynen heere den ertshertoge. ende geteykent
crokaert
die collatie van desen copien es gedaen
ende bevonden concorderende metten originale
bezegelden brieven bij mij
n strate